**INFORMATĪVAIS ZIŅOJUMS**

**par 2017. gada 18. maija neformālajā Eiropas Savienības transporta, telekomunikāciju un enerģētikas ministru sanāksmē izskatāmajiem jautājumiem**

**1. Neformālās enerģētikas ministru sanāksmes darba kārtības jautājumi**

Maltas prezidentūra 2017. gada 18. maijā Valletā, Maltā, organizē neformālo Eiropas Savienības (turpmāk – ES) enerģētikas ministru sanāksmi (turpmāk – sanāksme), kas tiks veltīta diskusijām par energoefektivitātes direktīvu un salu valstu izaicinājumiem tās ieviešanā.

Sanāksmē plānotas divas darba sesijas, kuru laikā tiks diskutēts par energoefektivitātes aspektiem “Tīras enerģijas pakotnes visiem Eiropas iedzīvotājiem” ietvaros, kā arī tiks prezentēti izaicinājumi un iespējas, ar ko saskaras salu valstis, pārejot uz tīru enerģiju. Pēc neformālās ES enerģētikas ministru sanāksmes norisināsies Augsta līmeņa neformālā tikšanās par energoefektivitāti Vidusjūras reģionā.

1. **ES energoefektivitātes ietvars 2030. gadam**

ES energoefektivitātes ietvaru 2030. gadam “Tīrās enerģija pakotnē visiem Eiropas iedzīvotājiem” veido vairāki likumdošanas priekšlikumi, t.sk. Energoefektivitātes direktīvas pārskata priekšlikums (turpmāk – EED) un Ēku energoefektivitātes direktīvas pārskata priekšlikums (turpmāk – EEBD). Papildus tam pakotnē ietverts Priekšlikums regulai par Enerģētikas savienības pārvaldību (turpmāk – Pārvaldības regula) kas nosaka energoefektivitātes jomas plānošanas un ziņošanas prasības nolūkā sekmēt klimata un enerģētikas politikas saskaņotību dalībvalstīs (turpmāk – DV), paredzot integrētu nacionālo enerģētikas un klimata plānu izstrādi 2030. gadam.

**EED pārskata priekšlikums** paredz ES noteikt saistošu 30% energoefektivitātes mērķi 2030. gadam[[1]](#footnote-1), saglabāt obligātos valstu ietaupījuma mērķus enerģijas galapatēriņā, kā arī ieviest attālināti nolasāmus siltumenerģijas skaitītājus. Ar priekšlikumu tiek pastiprinātas metodiskās un ziņošanas prasības dalībvalstīm.

Kopumā Latvija atzinīgi vērtē priekšlikumu, lai nodrošinātu energoefektivitātes mērķu līdz 2020. un tālāk līdz 2030. gadam sasniegšanu. Energoefektivitāte ir viens no Enerģētikas savienības stratēģijas stūrakmeņiem un tai ir pozitīva ietekme uz klimata mērķu sasniegšanu, nodarbinātības pieaugumu un investīcijām.

Latvija uzskata, ka EED ietvertajiem pasākumiem ir jāveicina ekonomiskā attīstība katrā valstī, kā arī jābūt skaidriem pasākumu īstenošanas finansēšanas avotiem pēc 2020. gada, tai skaitā ietverot ES fondu pieejamību.

Latvija dod priekšroku indikatīvam 27% ES līmeņa 2030. gada energoefektivitātes mērķim, tomēr var būt elastīga attiecībā uz mērķa 30% lielumu tikmēr, kamēr netiek noteikti obligāti mērķi dalībvalstu līmenī. Tas atbilst 2014. gada oktobra Eiropadomes diskusiju rezultātā pieņemtajiem secinājumiem, kas nosaka, ka šie mērķi ir indikatīvi ES līmenī un netiks pārvērsti par valstu līmenī saistošiem mērķiem.

Latvijai nav pieņemams obligāto saistību - galapatēriņa ietaupījuma kumulatīvā apjoma - būtisks pieaugums 2021.–2030. gada periodā. Ņemot vērā līdzšinējo pieredzi, Latvijai būs grūti izpildīt lielāku mērķi ar nacionālajiem finanšu resursiem, jo ilgtermiņa pasākumiem ir nepieciešami lieli sākotnējie kapiltālieguldījumi. Pastāv bažas par enerģijas patērētāju (galvenokārt mājsaimniecību un mazo un vidējo uzņēmumu) izmaksām, jo ieguldījumu sagaidāmais atmaksāšanās periods lielā daļā gadījumu būs garāks par 2030. gadu.

Tāpēc Latvija piedāvā ieviest vairākus papildu elastības variantus DV obligāto saistību aprēķinā, tai skaitā palielināt atļauto mērķa samazināšanas apjomu, izslēgt no aprēķina mērķa bāzes siltumenerģijas daudzumu, kas no augstas efektivitātes koģenerācijas iekārtām piegādāts centralizētas siltumapgādes sistēmas galapatērētājiem un biomasas apjomu, un ko izmanto mājsaimniecības kurināmo koksni patērējošās iekārtās, kā arī no 2025. gada nepiemērot prasību gūt ikgadējus jaunus ietaupījumus.

**EEBD pārskata priekšlikums**

2016. gada 30. novembrī Eiropas Komisija, balstoties uz Eiropadomes secinājumiem klimata mērķu nodrošināšanai, nāca klajā ar priekšlikumu pārskatīt esošo Eiropas Parlamenta un Padomes Direktīvu 2010/31/ES par ēku energoefektivitāti. Latvija kopumā atzinīgi vērtē Komisijas izstrādāto Priekšlikumu. Latvija atzinīgi vērtē izvirzīto mērķi – palielināt ēku atjaunošanas tempus, virzoties uz ēku fonda dekarbonizāciju, vienkāršot šobrīd pastāvošos noteikumus, tādā veidā samazinot administratīvo slogu, vienlaikus pielāgojot tos, ņemot vērā straujo tehnoloģiju attīstību.

Ņemot vērā Eiropas Savienības un arī Latvijas uzņemtās saistības klimata jomā, kā arī Alternatīvo degvielu attīstības plānā 2017.-2020. gadam iekļautās aktivitātes, kas vistiešākajā mērā ir saistīts ar Priekšlikumā piedāvātajiem grozījumiem, Latvija pozitīvi vērtē mērķi attīstīt elektromobilitātes infrastruktūru, kas nodrošinātu elektrotransportlīdzekļu uzlādes iespēju to stāvēšanas laikā.

Tomēr, apzinoties, ka situācijas dalībvalstīs ir atšķirīgas attiecībā uz autoparku un tā atjaunošanās iespējamību, t.sk. attiecībā uz elektrotransportlīdzekļu izplatības palielināšanos, Latvija atbalsta un nesaskata šķēršļus šādu prasību attiecināšanai uz dzīvojamām un nedzīvojamām jaunbūvēm, vienlaikus paredzotelastību katrai dalībvalstij uzlādes punktu skaita noteikšanai. Tāpat Latvija varētu atbalstīt prasību piemērošanu gadījumos, kad tiek veikti ēku stāvlaukumu renovācijas darbi.

Esošo ēku sektorā Latvija vēlas elastību, nenosakot konkrētas prasības elektromobilitātes veicināšanai.

Attiecībā uz ēkas apkures sistēmu un gaisa kondicionēšanas sistēmu inspekcijām un to alternatīvām Latvija atbalstītu tādas prasību izmaiņas, kas potenciāli samazina nepieciešamo inspekciju skaitu ēku sektoram, kuru patērētās enerģijas apjoms ir relatīvi mazs, un kur šīs prasības uzskatāmas kā papildus administratīvais un finansiālais slogs.

Latvija piesardzīgi raugās uz grozījumiem attiecībā uz vispārējo regulējumu ēku energoefektivitātes novērtējumam,norādot, ka grozījumi būtiski ietekmē šobrīd pastāvošo Latvijas energosertifikācijas shēmu, kas līdz šim noteica, ka energoefektivitātes novērtējums skalā attēlojas atkarībā no energoefektivitātes novērtējuma apkurei, taču priekšlikumā tiek paredzēts harmonizēt energoefektivitātes novērtējumu, pamatojoties uz primārās enerģijas patēriņa līmeni. Izmaiņas nākotnē radīs nepieciešamību izstrādāt jaunu ēku sertificēšanas shēmu nacionālā līmenī, tai skaitā arī prasības attiecībā uz minimālajām energoefektivitātes prasībām. Jaunas ēku sertificēšanas shēmas izstrādei tiks radīts papildus administratīvais slogs, lai arī šobrīd izvirzītie energoefektivitātes mērķi var tikt sasniegti, ievērojot jau šobrīd pastāvošo mehānismu. Mainoties energosertifikācijas prasībām, mazināsies sabiedrības uzticība konkrētajam izsniegtajam dokumentam.

**Pārvaldības regulas priekšlikums**

Pārvaldības regulas priekšlikuma nolūks ir sekmēt klimata un enerģētikas politikas saskaņotību un caurspīdību dalībvalstīs. Tas aptver visas Enerģētikas savienības dimensijas: 1) enerģētiskā drošība; 2) enerģijas tirgus; 3) energoefektivitāte; 4) dekarbonizācija; 5) pētniecība, inovācijas un konkurētspēja. Regula iekļauj norādījumus un kopīgu paraugu DV Integrēto Nacionālo enerģētikas un klimata plānu izstrādei kā arī to izpildes regulārās ziņošanas prasības. Saistībā ar Pārvaldības regulas priekšlikumu energoefektivitātes jomā Latvijai ir svarīgi:

* ierobežot administratīvo slogu, t.sk. optimizējot ziņošanas pienākumus;
* EED kontekstānodrošināt energoefektivitātes mērķu nesaistošo raksturu DV[[2]](#footnote-2);
* nodrošināt pietiekamu laiku Integrēto Nacionālo enerģētikas un klimata plānu izstrādei un iesniegšanai.

1. **Salu dekarbonizācija: izaicinājumi un iespējas**

Latvija pieņem zināšanai Maltas universitātes Salu un mazo valstu institūta (*Islands and Small States Institute within the University of Malta*) sniegto prezentāciju par salu problēmām un specifiku, UNESCO Pasaules ūdens novērtēšanas programmas (*UNSESCO World Water Assessment Programme*) prezentāciju par ūdens enerģiju salu valstīs, ES Salu enerģētikas (*EU Energy Islands*) iniciatīvas prezentāciju, kā arī prezentāciju par investīciju piesaistīšanu enerģētikas sektorā – Maltas gadījums.

**2. Latvijas delegācijas sastāvs**

|  |  |
| --- | --- |
| Delegācijas vadītājs: | **J.Patmalnieks**, Ekonomikas ministrijas valsts sekretāra vietnieks enerģētikas jautājumos |
| Delegācijas dalībnieki: | **A.Pētersone**, Ekonomikas ministrijas Atjaunojamo energoresursu un energoefektivitātes departamenta Energoefektivitātes nodaļas vadītāja  **I.Iļjina,** Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā |

Iesniedzējs:

Ministru prezidenta biedrs, ekonomikas ministrs A.Ašeradens

Vīza: valsts sekretārs J.Stinka

02.05.2017.

1110

I.Karpoviča

67013192, inese.karpovica@em.gov.lv

1. Maltas prezidentūras 2017. gada 9.matrā piedāvātajā kompromisa priekšlikumā piedāvāts noteikt Eiropas Savienības līmenī indikatīvu 30% energoefektivitātes mērķi 2030.gadam [↑](#footnote-ref-1)
2. EED kontekstā attiecībā uz 2030. gada energoefektivitātes mērķu noteikšanu būtu jāievēro 2014. gada oktobra Eiropadomes diskusiju rezultātā pieņemtie secinājumi , kas nosaka, ka šie mērķi ir indikatīvi ES līmenī un netiks pārvērsti par valstu līmenī saistošiem mērķiem: “An indicative target at the EU level of at least 27% is set for improving energy efficiency in 2030 compared to projections of future energy consumption based on the current criteria….. Targets will not be translated into nationally binding targets.”

   http://www.consilium.europa.eu/en/meetings/european-council/2014/10/23-24/ [↑](#footnote-ref-2)